CELEX: 32011D0301(01)
Language: bg
Date: 2011-02-25 00:00:00
Title: Решение на Комисията от 25 февруари 2011 година за удължаване на срока на финансиране на някои специални спешни мерки за защита на Съюза от болестта бяс

1.3.2011   
            
            
               BG
            
            
               Официален вестник на Европейския съюз
            
            
               C 64/7
            
         РЕШЕНИЕ НА КОМИСИЯТА
   от 25 февруари 2011 година
   за удължаване на срока на финансиране на някои специални спешни мерки за защита на Съюза от болестта бяс
   2011/C 64/05
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 8, параграф 2 от него,
   като има предвид, че:
   
               (1)
            
            
               В Решение 2009/470/ЕО на Съвета се предвижда, че, когато държава-членка е пряко застрашена от появата или развитието на територията на трета страна на една от болестите, посочени в приложението към същото решение, могат да бъдат предприети всички подходящи за ситуацията мерки, включително предоставяне на финансово участие на Съюза за мерките, преценени като особено необходими за успеха на предприетата дейност.
            
         
               (2)
            
            
               С Решение 2009/582/ЕО на Комисията от 29 юли 2009 г. за финансиране на специални спешни мерки за защита на Общността от болестта бяс (2) беше одобрено финансиране на 36-месечен план за ликвидиране на беса на територията на Калининградска област в Руската федерация.
            
         
               (3)
            
            
               Бесът е болест по животните, която засяга предимно диви и домашни месоядни животни и има сериозно отражение върху общественото здраве. Бесът е посочен в приложението към Решение 2009/470/ЕО.
            
         
               (4)
            
            
               Територията на Калининградска област, руски ексклав, заобиколен от територия на ЕС, се намира в съседство на държави-членки, които полагат последни усилия за ликвидиране на болестта. Необходима беше специална мярка, за да се предотврати по-нататъшното повторно заразяване на съседните на Калининград държави-членки.
            
         
               (5)
            
            
               Предвид размера на територията на Калининград е по-целесъобразно и по-рентабилно да бъдат подпомогнати усилията за ликвидиране на беса в Калининград, отколкото да бъде създадена буферна зона за ваксиниране в рамките на територията на съседните държави-членки, която ще трябва да бъде запазена за неопределено време.
            
         
               (6)
            
            
               Според докладите на Оперативната група за мониторинг и ерадикация на болестите по животните в резултат на изпълнението на горепосочения план случаи на бяс по дивите животни вече почти не се срещат в съседните на Калининград области в Литва и Полша.
            
         
               (7)
            
            
               Същевременно обаче рискът за Съюза ще изчезне само ако бесът бъде ликвидиран на територията на Калининград, което може да бъде постигнато в краткосрочен план само ако процесът на ваксиниране продължи без прекъсване през следващите години.
            
         
               (8)
            
            
               Одобреният 36-месечен план обхваща дейности от 1 юни 2008 г. и следователно е в сила до 31 май 2011 г.
            
         
               (9)
            
            
               За постигането на поставената цел е необходимо финансирането на 36-месечния план за ликвидиране на беса в Калининградска област да бъде продължено за допълнителен период от 36 месеца.
            
         
               (10)
            
            
               Съгласно член 110 от Финансовия регламент (ЕО, Евратом) № 1605/2002 (3) безвъзмездните средства подлежат на годишна програма. Тази годишна работна програма се изпълнява чрез публикуване на покани за подаване на предложения, освен в надлежно мотивирани извънредни случаи на неотложност. Съгласно член 168, параграф 1, буква б) от подробните правила за прилагането на Финансовия регламент, определени с Регламент (ЕО, Евратом) № 2342/2002 (4), Комисията може да реши да предостави безвъзмездни средства без покана за предложения в изключителни и надлежно обосновани извънредни ситуации.
            
         
               (11)
            
            
               На 25 октомври 2010 г. Русия представи на Комисията програма за ликвидиране на беса в Калининградска област за периода 2011—2014 г. и тази програма беше счетена за приемлива във връзка с целта за защита на Съюза от бяс. Предвидените в програмата действия са от съществено значение за защитата на интересите на Съюза и поради това е целесъобразно някои мерки да получат финансиране от Съюза. По тази причина през 2011 г. следва да бъде предоставено финансово участие на Съюза за изпълнението на посочената програма.
            
         
               (12)
            
            
               Настоящото решение представлява решение за финансиране по смисъла на член 75 от Финансовия регламент, член 90 от подробните правила за прилагането на Финансовия регламент и член 15 от вътрешните правила за изпълнение на общия бюджет на Европейските общности (5).
            
         
               (13)
            
            
               Освен това Решение 2009/582/ЕО ще престане да е приложимо и следва да бъде отменено.
            
         
               (14)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         РЕШИ:
   Член 1
   1.   Представеният от Русия 36-месечен план за ликвидиране на беса в Калининградска област („програма за ликвидиране на беса“) се одобрява за периода от 1 юни 2011 г. до 31 май 2014 г.
   2.   Действията съгласно настоящото решение обхващат следните конкретни дейности:
   
               —
            
            
               закупуване на примамки за ваксинация за орална имунизация на диви месоядни,
            
         
               —
            
            
               разпространяване на посочените в предходното тире примамки за ваксинация на територията на Калининградска област.
            
         Член 2
   Максималното участие на Европейския съюз се определя на 1 800 000 EUR, финансирани от бюджетен ред 17 04 03 01 от общия бюджет на Европейския съюз за финансовата 2011 г.
   Член 3
   1.   Разрешава се предоставянето на отделна финансова помощ на държавната ветеринарна агенция на Калининградска област в Руската федерация „Регионален център за борба с болестите по животните“ (Государственное учреждение ветеринарии Калининградской области „Областная станция по борьбе с болезнями животных“).
   2.   Дейностите, уредени с настоящото решение, могат да бъдат финансирани до 100 % от съответните приемливи разходи, при условие че част от общите разходи по дейността е поета от държавната ветеринарна агенция на Калининградска област в Руската федерация „Регионален център за борба с болестите по животните“ (Государственное учреждение ветеринарии Калининградской области „Областная станция по борьбе с болезнями животных“) или от финансово участие, различно от това на Съюза.
   Член 4
   Решение 2009/582/ЕО на Комисията се отменя, считано от 31 декември 2011 г.
   
      Съставено в Брюксел на 25 февруари 2011 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 198, 30.7.2009 г., стр. 85.
   
      (3)  ОВ L 248, 16.9.2002 г., стр. 1.
   
      (4)  ОВ L 357, 31.12.2002 г., стр. 1.
   
      (5)  Решение на Комисията от 6.4.2009 г. C(2009) 2105.